Helge Sander (V), 2008-02-05:
Det fremsatte beslutningsforslag pålægger regeringen at fremlægge en plan for, hvordan den danske befolknings it-kundskaber kan hæves markant.
Jeg vil gerne starte med at understrege, at it-færdigheder står højt både på min og på regeringens dagsorden, og derfor er det selvfølgelig også glædeligt, at internationale undersøgelser fra Eurostat og World Economic Forum viser, at Danmark er blandt de allerbedste i verden, når det gælder it-færdigheder.
Når regeringen har lanceret et barometer, der løbende skal følge danskernes it-færdigheder, er der tale om rettidig omhu.
Selv om danskerne samlet set har nogle af verdens bedste grundlæggende it-færdigheder, er det vigtigt, at vi følger udviklingen tæt og sætter ind, hvor det er nødvendigt.
Den første måling af danskernes it-færdigheder er en del af en rapport fra Teknologisk Institut fra 2007, der ligeledes omtales i beslutningsforslaget.
Jeg vil gerne benytte lejligheden her i dag til at understrege, at det ikke er rigtigt, at rapporten fra Teknologisk Institut advarer om, at 40 pct. af danskerne er digitale analfabeter.
Digitale analfabeter er vistnok en betegnelse, der er blevet opfundet i medierne.
Efter min mening er det en helt forkert betegnelse, der er udtryk for en elitær opfattelse af, hvordan man bør bruge de nye digitale muligheder.
Det kan ligeledes undre, at debatten om danskernes it-færdigheder bl.a. har handlet om, at det er nødvendigt at bruge tocifrede milliardbeløb på at sende alle danskere på it-kursus.
Det kan næppe betegnes som en realistisk eller effektiv anvendelse af samfundets ressourcer.
Regeringens brede strategi for udvikling af danskernes it-færdigheder tager udgangspunkt i, at der skal være noget at bruge it til i hverdagen.
Regeringen er af den opfattelse, at gode digitale løsninger netop medvirker til at øge danskernes brug af it, og gennem en øget anvendelse opnås ligeledes forbedrede it-færdigheder.
Det er med til at påvirke danskernes it-færdigheder i en positiv retning, og det er præcis derfor, at regeringen i den fælles offentlige digitaliseringsstrategi sætter fokus på brugervenlige digitale løsninger med borgeren i centrum.
Strategien er udarbejdet i samarbejde med Kommunernes Landsforening og Danske Regioner og omfatter 35 konkrete initiativer med et samlet budget på over 265 mio. kr.
Men regeringen sætter også ind på andre områder.
I folkeskolen og i efter- og videreuddannelsen blev der f.eks. afsat 270 mio. kr. på finansloven 2007 til initiativer målrettet it-færdigheder.
På området for e-læring er der med regeringens nationale strategi for e-læring afsat 135 mio. kr.
E-læring og it-færdigheder skal ses i sammenhæng, fordi et af målene med strategien for national e-læring netop er at styrke danskernes it-færdigheder.
Herudover foregår der privat efteruddannelse gennem fagforeninger eller arbejdsgivere.
Flere initiativer kunne nævnes, men det må stå klart, at der foregår en systematisk og omfattende indsats til udvikling af danskernes it-færdigheder.
Det er altså ikke uden grund, at Danmark ligger blandt de bedste i verden, når det gælder it-færdigheder.
Men derfor skal vi naturligvis ikke hvile på laurbærrene.
Rapporten fra Teknologisk Institut viser også, at nogle af danskerne endnu ikke helt har taget it til sig.
Der er altså et konkret behov for at iværksætte målrettede initiativer over for de mest it-svage grupper.
Netop derfor er det især denne gruppe, som er omdrejningspunktet for de fem initiativer, som blev offentliggjort kort før jul sidste år.
De fem nye initiativer skal være med til at motivere de it-svage grupper til at bruge de digitale muligheder.
Initiativerne supplerer således den nuværende, omfattende indsats til udvikling af danskernes it-færdigheder, men jeg vil gerne endnu en gang understrege, at de nye initiativer ikke er lanceret, fordi danskerne er ved at blive hægtet af it-vognen.
Initiativerne er lanceret for at kunne sætte målrettet ind dér, hvor vi har det største behov.
På den måde fremtidssikrer vi Danmarks position blandt verdenseliten, også når det gælder it-færdigheder.
Som sagt har regeringen besluttet, at danskernes it-færdigheder løbende skal måles.
Den næste måling er så godt som klar til offentliggørelse.
Tallene er faktisk ved at gennemgå den sidste behandling i Danmarks Statistik.
Med alle de forbehold, man nu skal tage for foreløbige tal, ser det ud til, at der vil blive tale om et resultat, der ligger meget tæt på målingen fra sidste år, og at resultaterne samler sig omkring midten, det vil sige med flere i den midterste kategori og lidt færre i hver ende af skalaen.
Jeg finder på den baggrund ikke, at det på nuværende tidspunkt er fornuftigt at udarbejde en ny, stor handlingsplan på det her område, men regeringen ønsker samtidig med afvisning af beslutningsforslaget også klart at tilkendegive, at der fortsat er behov for et bredt samarbejde om at sikre danskerne de relevante færdigheder til at kunne udnytte de digitale muligheder.
Jeg vil i al korthed takke for modtagelsen af forslaget, men selvfølgelig også erkende, at det på visse områder er meget teknisk, og derfor vil jeg selvfølgelig gerne udlægge teksten i forbindelse med udvalgsarbejdet.
Men tak for modtagelsen.